# Die Schedelsche Weltchronik (deutsch):048

| 047 <<<Vorheriges Blatt | Die Schedelsche Weltchronik Blatt XLVIII | Nächstes Blatt>>> 049 |
| fertig | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. |

## XLVII verso:

Salomon ist aufgestigen in Gabaon. zeopfferen in der ho$^e$he do der erine tabernackel vnd altar Moysi was vnd er opffert tausent hostien zu einem gantzen opffer. do erschine im der herr in der nacht durch einen trawm sprechende. das er begeren solt was er wolt von ime. do begeret er weißheit sein volck zeregirn. dise begerung gefiel dem herren. vnd sprach dieweil du nit begert hast reichtu$^e$mer. ere oder den tod deiner veind. oder langs leben so bist du erhört. ich hab dir gegeben ein weyses hertz also das keiner deins gleichen vormals gewesen ist. Das erst vrteyl darinn sein weißheit erzaigt ist was von zweyer gemeiner frawen zweyen su$^e$nen der einer von seiner muter des nachts ertruckt wardt. do zancketen sie sich vmb den u$^e$berblibnen welcher er wer. Als aber das vrteil durch Salomonem gegeben wardt das das lebendig kind in zwen teyl geteylt werden solt do begeret die recht muter das. das kind dem andern weib ee gantz lebendig gegeben solt werden. Auß dem vrteilet Salomon das dise die recht muter wer vnd schaffet ir das kind zegeben. Vnd wiwol nie in einichem andern menschen vor im beyeinander gefunden worden sind so clare weißheit. so große wollu$^e$stperkeit. so große ere. so vil reichthu$^e$mer. vnd dannoch mit got solche geheyme verwandschaft. so hat er doeh dise ding alle in seinem alter mit lieb der weiber vnd erung der abgo$^e$tterey entstellet vnd vermaliget.
Den in aller werlt beru$^e$mbtisten tempel des herrn hat ko$^e$nig Salomon imm vierden iar seins reichs zepawen angefangen das was das. cccc. lxxx. iar des außgangs israhel von egypto. vnd von der gepurt Abrahe dz. ix$^c$. vnd. lxxxiiij iar. vnd er erfu$^e$llet denselben paw in dem achten iar. Nw wardt diser tempel gepawen in Iherusalem auff dem berg Moria do Abraham seinen sun opffern wolt. vnd Jacob imm schlaff die layttern vomm himel zu der erden gesehen het Diser tempel wardt auß weißem stain gantz gepawen. vnd sein erpawung mit vil kunst aufgerichtet. als mit gepolierten. vnd durch wunderwirdige art zusamengefu$^e$egten stainen. Sein lenge was. lx. elnpogen. die prayte. xx. vnd die ho$^e$he. c. xx. mit solcher gestaltnus das die ho$^e$he von dem esstrich bey der erden bis zu dem ersten poden. xxx. elnpogen was. vnnd von dem ersten podem oder soler bis zu dem andernn. xxx. elnpogen hoh. vnnd von disem andern soler bis zu dem drytten. als zu dem dach des tempels ist die ho$^e$h. lx. elnpogen. also het er zwen soler zwischen dem esstrich vnd dach. vnd in yedem soler. vnd in dem dach was von außen in dem vmbkrais ein gang. vnd darauff sol der herr Cristus vomm teu$^e$fel versuchet worden sein. vnd daselbst waren vornen gytter fu$^e$r das die vmbgeenden nit herabfielen. vnd er wardt geteylt in zwen teyl. als in ein ort das hieß sancta. an dasselb ende was erstlich der eingang in den tempel vomm aufgang. xl. elnpogen. vnd das ander ort sanctasanctorum. xx. elnpogen. vnd in dem mittel zwischen sancta vnd sanctasanctorum was ein wannd auß Cedrin tafeln gemacht vnnd mit guldin plechen bedecket. xx. elnpogen hoh. dauor hieng ein du$^e$nner vastscho$^e$n gewebner vmbhang. der zu der zeit des leydens Cristi vnsers lieben herren von dem ho$^e$hsten bis herab zerrissen ist. Innwendig sanctasanctoruz wz die arch des herren die Moyses machet. In der archen waren die tafeln der. x. gepot. Der ho$^e$hst briester gieng allein ainmal imm iar an dem hohzeitlichen tag den sie das fest propiciationis nennten mit großer solennitet vnd lo$^e$blichkeit in sanctasanctorum. Aber in sancta bey dem vmbhang giengen offt allein die briester von ettlicher opffer wegen zu anzu$^e$ndung der kertzen oder liecht. vnd alda auff dem teyl gein mittemtag was der guldein leu$^e$chter den Moyses machet mit den syben lucernen. vnd gein mitternacht der tisch der fu$^e$rlegung. aber in dem mittel was der guldein vom Moyse gemachter altar. Doch het salomon darzu gethan. x. ander gleich eben zierlich. aber doch gro$^e$ßerleu$^e$chter. v. zu der rechten vnd fu$^e$nff zu der lingken. vnd deßgleichen zehen gro$^e$ßer guldein tisch. vnnd in dem mittel was der altar der wolriechlichkeit.

## XLVIII recto:

Blat XLVIII
AChias silonites der prophet weyssaget den roboam dz er regiren wurd u$^e$ber zehen geslecht israhel Anfang des reichs israhel
Ieroboam empfieng. x. reißung des mantels von achia dem propheten vnd fluhe in egipten. do salomon starb do wardt er von den x. geslechten zu ko$^e$nig erwelt. vnd leget guldine gegoßne kelber in Dann vnd neptalim. vnd wardt der ergst abgo$^e$ttereyer. vnd vrsacht dz volck israhel zu su$^e$nden vnd abgo$^e$tterey. darauß volget zersto$^e$rung des gantz volcks israhel
Semeias der prophet geswayget Roboam do er strit wider hieroboam vnd beschribe ire der ko$^e$nig geschihten. vnd er weissaget do Sesac der egyptisch ko$^e$nig in dem land inda vil u$^e$bels thet nemlich imm. v. iar Roboam.
Nadab des ko$^e$nigs iheroboams sun der ander ko$^e$nig israhel hat in dem andern iar. Aza des ko$^e$nigs iude ze regirn angefangen. vnnd als sein vater vil u$^e$bels gethan. aber Baasa hat ine geslagen vnd fu$^e$r ine geregiert. nach der weyssagung Achie des propheten.
Baasa von dem geslecht isachar der drit israhelisch ko$^e$nig hat auch u$^e$bel vor dem herren getan vnd in allen su$^e$nden ieroboams gewandert. vnd den propheten Hieu der zu ime gesendet wardt nit wollen ho$^e$ren sunder geto$^e$dtet. aber er wardt auch vom Chreone vmbracht.
Abdo der prophet weissaget wider die guldine kelber vnd die hand ieroboams dorret. vnd do er gein iherusalem wider keret ward er von einem leoben erto$^e$dtet.
HEla des ko$^e$nigs base sun der vierd ko$^e$nig israhel. ward von seinem knecht zambri mit allem haws seins vaters bis auff den pruntzenden an die wand erto$^e$dtet nach der weyssagung Hieu des propheten.